ປະທານປະເທດ ເຈືອງເຕີນຊາງ ພົບປະເຈລະຈາກັບປະທານາທິບໍດີຕານຊານີ
ທ່ານປະທານປະເທດ ເຈືອງເຕີນຊາງ ແລະ ທ່ານປະທານາທິບໍດີ John Magufuli
ໂດຍໄດ້ຮັບຄຳເຊີນຂອງທ່ານປະທານາທິບໍດີ John Magufuli, ທ່ານປະທານປະເທດ ເຈືອງເຕີນຊາງ ແລະ ພັນລະຍາ ພ້ອມກັບຄະນະຜູ້ແທນຂັ້ນສູງ ຫວຽດນາມ ໄດ້ໄປຮອດນະຄອນຫຼວງ Dodoma ເລີ່ມຕົ້ນການຢ້ຽມຢາມທາງລັດຖະກິດປະເທດສາທາລະນະລັດ ເອກະພາບ ຕານຊານີ ແຕ່ວັນທີ 9 – 11/3. ຕອນເຊົ້າວັນທີ 9/3, ທ່ານປະທານປະເທດ ເຈືອງເຕີນຊາງ ແລະ ທ່ານປະທານາທິບໍດີ John Magufuli ໄດ້ເຈລະຈານຳກັນ ແລະ ໄດ້ເຕື້ອງເຖິງຫຼາຍບັນຫາສຳຄັນເພື່ອແນໃສ່ເພີ່ມທະວີການຮ່ວມມື 2 ຝ່າຍ, ພ້ອມທັງແລກປ່ຽນບັນດາບັນຫາສາກົນເຊິ່ງຕ່າງຝ່າຍຕ່າງມີຄວາມສົນໃຈ. ທີ່ການເຈລະຈາ, ທ່ານປະທານປະເທດ ຢືນຢັນວ່າ: ຫວຽດນາມ ຍາມໃດກໍຖືເປັນສຳຄັນ ແລະ ປາດຖະໜາຢາກເປີດກ້ວາງການຮ່ວມມືທີ່ຕ່າງຝ່າຍຕ່າງມີຜົນປະໂຫຍດກັບບັນດາປະເທດ ອາບຟຣີກາ, ພິເສດແມ່ນກັບ ຕານຊານີ, ປະເທດທີ່ຍາມໃດກໍ່ຮຽງບ່າຮຽງໄຫຼ່ພ້ອມກັບ ຫວຽດນາມ ໃນໄລຍະຕໍ່ສູ້ຍາດເອົາເອກະລາດ, ເອກະພາບເມື່ອກ່ອນນີ້ ກໍຄືໃນພາລະກິດສ້າງສາ ແລະ ພັດທະນາປະເທດຊາດໃນປະຈຸບັນ. ທ່ານປະທານປະເທດ ເຈືອງເຕີນຊາງ, ຕີລາຄາສູງບັນດາການປະກອບສ່ວນອັນຕັ້ງໜ້າຂອງ ຕານຊານີ ໃຫ້ແກ່ສັນຕິພາບ, ສະຖຽນລະພາບ, ຄວາມສຳພັນຮ່ວມມືໃນປະຊາຄົມພັດທະນາຢູ່ເຂດອາບຟຣີກາ ໃຕ້, ປະຊາຄົມເສດຖະກິດເຂດ ອາບຟຣີກາ ຕາເວັນອອກ ແລະ ໃນທົ່ວທະວີບ.
ກ່ຽວກັບດ້ານການຄ້າ, 2 ຝ່າຍໄດ້ປຶກສາຫາລືຫຼາຍມາດຕະການເພື່ອຍູ້ແຮງການສົ່ງອອກໃຫ້ເໝາະສົມກັບຄວາມສາມາດບົ່ມຊ້ອນຂອງ 2 ປະເທດ. ທ່ານປະທານປະເທດ ເຈືອງເຕີນຊາງ ກໍ່ຫວັງວ່າ: ຕານຊານີ ສ້າງເງື່ອນໄຂສະດວກໃຫ້ແກ່ສິນຄ້າ ຫວຽດນາມ ແຊກຊຶມເຂົ້າຕະຫຼາດ ຕານຊານີ ແລະ ບັນດາປະເທດ ອາບຟຣີກາ ຕາເວັນອອກ, ປະຊາຄົມພັດທະນາ ອາບຟຣີກາ ໃຕ້, ສູ້ຊົນຮອດປີ 2020 ບັນລຸວົງເງິນການຄ້າ 1 ຕື້ USD. ທ່ານປະທານປະເທດ ເຈືອງເຕີນຊາງ ຢັ້ງຢືນວ່າ:
“2 ຝ່າຍໄດ້ເຫັນດີເປັນເອກະສັນຮັກສາກົນໄກປະຊຸມຄະນະກຳມາທິການລະຫວ່າງລັດຖະບານເພື່ອທົບທວນຄືນ ກໍຄືປຶກສາຫາລືການຮ່ວມມືເພື່ອແນໃສ່ຊຸກຍູ້ການພັດທະນາການຮ່ວມມືຂອງ 2 ຝ່າຍຢ່າງແຮງ. ທັງ 2 ຝ່າຍເຫັນດີເປັນເອກະພາບກັນຖືວ່າ: ທ່າອ່ຽງສັນຕິພາບ, ສະຖຽນລະພາບຍັງແມ່ນທ່າອ່ຽງຕົ້ນຕໍ, ບັນດາປະເທດຕ້ອງມານະພະຍາຍາມປະກອບສ່ວນເຂົ້າໃນການຮັກສາສັນຕິພາບ ແລະ ສະຖຽນລະພາບ.”
ທ່ານປະທານາທິບໍດີ ຕານຊານີ John Magufuli ປາດຖະໜາຢາກໃຫ້ ຫວຽດນາມ ລົງທຶນໂດຍກົງ, ຮ່ວມທຸລະກິດ ຫຼື ແບ່ງປັນບົດຮຽນ, ເຕັກນິກໃຫ້ ຕານຊານີ ໃນຂົງເຂດຕ່າງໆ…
ເນື່ອງໃນໂອກາດນີ້, ທ່ານປະທານປະເທດ ເຈືອງເຕີນຊາງ ໄດ້ເຊື້ອເຊີນທ່ານປະທານາທິບໍດີ ຕານຊານີ ມາຢ້ຽມຢາມ ຫວຽດນາມ ໃນໄລຍະໄວໆນີ້. ທ່ານ John Magufuli ຂອບໃຈ ແລະ ຮັບຄຳເຊີນ.
(ແຫຼ່ງຄັດຈາກ VOV)